ไฟแนนซ์ทูเดย์
...ไตรมาสสุดท้ายของทุกปีเป็นฤดูซื้อกองทุนรวม เพื่อหักลดหย่อนภาษีเงินได้บุคคลธรรมดา ปีนี้ทำท่าว่าการซื้อกองทุนรวมจะคึกคัก โดยเฉพาะกองทุนแอลทีเอฟ เพราะจะเป็นปีสุดท้ายที่จะให้นำกองทุนรวมแอลทีเอฟมาหักลดหย่อนภาษีได้
28 ต.ค. 2558

...ไตรมาสสุดท้ายของทุกปีเป็นฤดูซื้อกองทุนรวม เพื่อหักลดหย่อนภาษีเงินได้บุคคลธรรมดา ปีนี้ทำท่าว่าการซื้อกองทุนรวมจะคึกคัก โดยเฉพาะกองทุนแอลทีเอฟ เพราะจะเป็นปีสุดท้ายที่จะให้นำกองทุนรวมแอลทีเอฟมาหักลดหย่อนภาษีได้
การต่ออายุการซื้อกองทุนรวมไปหักลดหย่อนภาษีนั้น อภิศักดิ์ ตันติวรวงศ์ รมว.คลัง ยังไม่เคาะว่าจะให้มีการต่ออายุหรือไม่อย่างเป็นทางการ มีแต่ข่าวกระเส็นกระสายออกมาว่าจะต่ออายุให้ แต่จะมีการเปลี่ยนเงื่อนไข เป็นการให้ถือครองหน่วยลงทุนให้เต็ม 5 ปีอย่างแท้จริง ไม่ใช่ให้ถือแค่ 3 ปี
หมายความว่าจะต้องนับจากปีที่ซื้อหน่วยลงทุน มาเป็นนับจากวันที่ซื้อหน่วยลงทุนจึงจะขายได้ ซึ่งก็ไม่มีปัญหาสำหรับมนุษย์เงินเดือน หากคิดว่าการซื้อหน่วยลงทุนแอลทีเอฟ เป็นการออมเพื่อความมั่งคั่งมั่นคง
นี่ก็ใกล้จะหมดปีเต็มที่ รมว.คลัง จะเอาไงควรจะคิดเสียเนิ่นๆ
...ครม.อนุมัติให้บุคคลธรรมดา และบริษัทหรือห้างหุ้นส่วนนิติบุคคล ที่บริจาคเงินหรือทรัพย์สินสนับสนุนงานวัฒนธรรมให้แก่ 5 กองทุน สามารถนำไปหักเป็นค่าลดหย่อนได้ 2 เท่าของจำนวนเงินที่จ่ายจริง แต่เมื่อรวมกับค่าใช้จ่ายเพื่อสนับสนุนการศึกษาตามโครงการที่กระทรวงศึกษาธิการให้ความเห็นชอบแล้วต้องไม่เกิน 10% ของเงินได้พึงประเมินหลังจากหักค่าใช้จ่ายและค่าลดหย่อนอื่นๆ 
นี่เป็นส่วนหนึ่งของนโยบายใช้มาตรการภาษีเพื่อส่งเสริมและสนับสนุนให้บริจาคเงินแก่งานวัฒนธรรมและพัฒนาการเรียนรู้ ส่วนรายชื่อกองทุนทั้ง 5 ตรวจสอบได้จากเว็บไซต์ของสำนักนายกฯ ว่าด้วยมติ ครม.
...กลุ่มธนชาตขอเชิญร่วมบริจาคปัจจัยสมทบทุนจัดสร้างอาคารพิพิธภัณฑสถานแห่งชาติ ในพิธีถวายผ้าพระกฐินพระราชทาน ประจำปี 2558 ณ วัดมัชฌิมาวาสวรวิหารพระอารามหลวง (วัดกลาง) จ.สงขลา วันเสาร์ที่ 21 พ.ย. 2558 
ผู้มีจิตศรัทธาสามารถร่วมโอนเงินทำบุญได้ที่ บัญชี “กฐินพระราชทานกลุ่มธนชาต พ.ศ. 2558” บัญชีออมทรัพย์ เลขที่ 032-6-03048-1 หรือที่เครื่องเบิกถอนเงินอัตโนมัติ (ATM) กว่า 2,000 เครื่อง โดยไม่เสียค่าธรรมเนียมในการโอน และกล่องรับบริจาคที่ธนาคารธนชาตกว่า 600 สาขาทั่วประเทศ